יאיר וולנסקי

יאיר וולנסקי (נולד ב-19 בפברואר 1972) הוא קצין צה"ל במילואים בדרגת תת-אלוף, המשמש מבקר מערכת הביטחון. שירת כמפקד חטיבה 401, כסגן מפקד עוצבת הפלדה, כמפקד חטיבת קרייתי וכסגן מבקר מערכת הביטחון.

 ביוגרפיה 
יאיר וולנסקי גדל בירושלים, בנם של חוה והרב עודד ולנסקי, מרבני ישיבת הר המור. אביו הוא נצר לרבי שלמה מטולוצין, לראש"ז וליואל משה סלומון. אחיו אברהם וגיסתו אביטל נרצחו בפיגוע ירי ב-2002 ליד לובאן א-שרקיה.

בילדותו למד בתלמוד תורה מורשה, ובשנות התיכון למד בישיבת ירושלים לצעירים. עם גיוסו לצה"ל שובץ בחיל השריון, שירת כלוחם בגדוד 82 של חטיבה 7 ולאחר קורס מפקדי טנקים כמפקד טנק בפלוגה ב' של הגדוד. לאחר קורס קציני שריון שירת כמפקד מחלקה, סגן מפקד פלוגה ומפקד פלוגה א' בגדוד 82. בתקופה זו לחם עם הגדוד ברצועת הביטחון. לאחר מכן שירת כמפקד פלוגה בחטיבה 460 וסמג"ד בגדוד 82. ב-2004 הועלה לדרגת סא"ל ומונה למפקד גדוד 77 בחטיבה 7 ופיקד עליו גם בתקופת מלחמת לבנון השנייה, שבה נותר הגדוד בפעילות בט"ש בגזרת רצועת עזה. תחת פיקודו לחם הגדוד בגזרת רצועת עזה ופגע בעשרות מחבלים, את תפקידו סיים בשנת 2006.

בשנים 2006–2008 שירת כמפקד גדוד 195 בחטיבה 460, המכשיר טירונים לחיל השריון. בשנים 2008–2010 שירת כראש זירת צפון בחטיבת המבצעים. הועלה לדרגת אל"ם ובשנים 2010–2013 פיקד על חטיבת קרייתי, חטיבת שריון במילואים. בתקופתו עברה החטיבה הסבה מטנקי מרכבה 1 לטנקי מרכבה סימן 4 והייתה בכך חטיבת המילואים הראשונה שצוידה בטנקים אלו. במקביל לתפקידו כמח"ט קרייתי שירת גם כראש מטה עוצבת המפץ בשנים 2010–2012. בשנים 2013–2014 שירת כסגן מפקד עוצבת הפלדה. ב-25 באוגוסט 2014 מונה למפקד חטיבה 401 ושירת בתפקיד זה עד 21 ביולי 2016. בתפקידו הבא מונה למפקד מגמת איתמ"ר בבית הספר לפיקוד ולשליטה של זרוע היבשה. ב-9 באפריל 2018 הוחלט על העלאתו לדרגת תא"ל ומינויו לסגן מבקר מערכת הביטחון. ביוני 2022 מונה למבקר מערכת הביטחון.

 קישורים חיצוניים 



 הערות שוליים 

קטגוריה:חברי המטה הכללי של צה"ל
קטגוריה:חברי המטה הכללי של צה"ל במלחמת חרבות ברזל
קטגוריה:מבקרי מערכת הביטחון
קטגוריה:תתי-אלופים בצה"ל
קטגוריה:מפקדי חטיבת קרייתי
קטגוריה:מפקדי חטיבה 401
קטגוריה:מפקדי גדוד 77
קטגוריה:מפקדי גדודים בחטיבה 460
קטגוריה:מפקדי גדודים במלחמת לבנון השנייה
קטגוריה:משפחת סלומון (הראש"ז)
קטגוריה:בוגרי תלמוד תורה מורשה
קטגוריה:בוגרי ישיבת ירושלים לצעירים
קטגוריה:ישראלים שנולדו ב-1972